Vniuersis et singulis christifidelibus presentes litteras visuris seu audituris nos miseracione diuina Petrus Sabinensis, dictus wlgariter de Hyspania, Jordanus Albanensis, dictus wlgariter de Vrsinis, episcopi, Oddo, tituli sancti Jeorgij ad velum aureum, dictus wlgariter de Columpna, Johannes, tituli sancti Petri ad vincula, dictus wlgariter Vlixbonensis, et Petrus sancti Angeli, sacrosancte Romane ecclesie cardinales, salutem in Domino sempiternam. Dum precelsa meritorum insignia, quibus regina celorum, virgo Dei genitrix gloriosa, sedibus preclara sidereis quasi stella matutina prerutilat, deuote consideracionis indagine perscrvtamur, dum eciam inter pectoris archana reuoluimus, quod ipsa vtpote mater misericordie et pietatis amica, humani generis consolatrix, pro salute fidelium, qui delictorum onere pregrauantur, sedula exoratrix et peruigil ad regem, quem genuit, intercedit, dignum, quin debitum, arbitramur, vt ecclesias et alia pia loca in honorem sui nominis constrvcta generosis remissionum prosequamur impendiis et indulgenciarum muneribus decoremus. Et si cuncta loca sacra, sub sanctorum vocabulo fundata, digna debeant reuerencia venerari, merito et loca in honorem et sub vocabulo sancti Henrici martiris, qui in vita et morte diuersis fulgebat et fulget miraculis, vt ipsius piis adiutj suffragiis eterne retribucionis premia consequi mereamur. Cupientes igitur vt ecclesia Aboensi, jn honorem et sub vocabulo sanctorum Marie virginis et Henrici martiris dedicata, congrvis honoribus frequentetur et a christifidelibus iugiter veneretur et vt fideles ipsi eo libencius causa deuocionis, oracionis et peregrinacionis confluant ad eandem et ad ipsius conseruacionem et sustentacionem manus prompcius porrigant adiutrices, quo ex hoc ibidem dono celestis gracie vberius conspexerint se refectos, de omnipotentis Dei misericordia et beatorum Petri et Pauli apostolorum auctoritate confici, omnibus vere penitentibus, confessis et contritis, qui in omnibus et singulis ipsorum gloriosissime virginis Marie et Henrici, eius patronorum predictorum, necnon ipsius dedicacionis festis, necnon jn omnibus et singulis aliis festis infrascriptis, videlicet natiuitatis Dominj nostri Ihesu Christi, circumcisionis, epiphanie, cene Dominj, parasceues et singulis diebus quadragesimalibus ac aduentus Dominj, pasce, ascensionis, pentecostes, trinitatis, corporis Christi, jnuencionis et exaltacionis sancte crvcis, jn festis sancte (!) Johannis baptiste et sancti Iohannis ewangeliste, Petri et Paulj et omnium apostolorum et ewangelistarum, sanctorum Stephani, Laurencij, Anthonij et Vincencij, jn ipsius regni patronorum reliquiarum quatuorque doctorum Martini, Nicolaj et Michaelis, necnon sanctarum Anne, eiusdem gloriosissime virginis Marie matris, Marie Magdalene, Margarete et Katherine virginum festis, jn celebritate omnium sanctorum et commemoracione animarum, et per octauas dictarum festiuitatum octauas habencium, singulis eciam diebus dominicis et festiuis, ipsam ecclesiam et ipsius altaria successiue et secundum ordinem singulariter quodlibet deuocionis causa sev peregrinacionis gracia et cum emendacionis proposito accesserint et oracionem dominicam cum salutacione angelica sev aliam oracionem deuotam ante vnumquodque altare orando flexis genibus dixerint, quique matutinis, missis, vesperis, predicacionibus aliisue quibuscunque diuinis officiis ibidem fieri consuetis in dictis festis uel alias quandocunque interfuerint et ad fabricam, conseruacionem et sustentacionem ecclesie et altarium predictorum luminaria, ornamenta uel queuis alia ipsis necessaria eorum pias (elemosinarum) elemosinas, oblaciones uel grata caritatis subsidia dederint sev alias manus porrexerint adiutrices, et qui in ipsa ecclesia uel eius cimiterio eorum sepulturas elegerint, uel qui infra uel extra dictam ecclesiam aut eius cimiterium pia deuocione circuierint ibique pro fidelibus defunctis inibj requiescentibus Deum exorauerint, necnon qui in serotina pulsacione, memoria beate Marie nuncupata, ter Aue Maria, vel ante maiorem ymaginem crvcifixi, supra introitum summi chori positam jn memoriam passionis Dominj nostri Ihesu Christi, oracionem dominicam uel aliam oracionem deuotam benigno corde, genibus flexis dixerint et in eorum testamentis siue vltim[i]s uoluntatibus vel extra ipsis ecclesie uel altaribus pro eorundem conseruacione et sustentacione quidquam donauerint uel legauerint, necnon qui corpus dominicum cum in sollemnibus processibus, uel oleum sacrvm cum ad infirmos deferuntur, secuti cum deuota veneracione fuerint, quocienscunque quecunque premissa vel aliquid premissorum deuote fecerint, singuli nostrum cardinalium centum dies jndulgenciarum de iniunctis eis penitenciis in Domino misericorditer relaxamus, presentibus perpetuis temporibus duraturis. Jn quorum omnium et singulorum fidem et testimonium premissorum presentes nostras litteras propriorum nostrorum sigillorum iussimus et fecimus appensione communiri. Datum Rome sub anno a natiui[ta]te Dominj millesimo quadringentesimo duodecimo, jndiccione quinta, die vero nona mensis Nouembris, pontificatus sanctissimi in Christo patris et dominj, dominj Johannis, diuina prouidencia pape vicesimi tercij, anno tercio.